钦定古今图书集成/明伦汇编/氏族典/第634卷 > 《金史》 > 乌古孙良桢
## 钦定古今图书集成/明伦汇编/氏族典/第634卷 > 《金史》 > 乌古孙良桢

按《元史乌古孙良桢传》：“良桢，字干卿，资器绝人，好读
书。至治二年，荫补江阴州判官，寻丁内艰。服除，调婺
州武义县尹，有惠政。改漳州路推官，狱有疑者，悉平
反之。上言：律，徒者不杖，今杖而又徒，非恤刑意，宜加
徒减杖。”遂定为令。移泉州，益以能称。转延平判官，拜
陕西行台监察御史。劾辽阳行省左丞相达识帖睦
迩并御史中丞胡居祐奸邪，皆罢之，中外震慑。升都
事，犹以言不尽行，解去。复起为监察御史。良桢以帝
方览万几，不可不求贤自辅，于是连疏天历，“数年间
纪纲大坏，元气伤夷，愿招延儒臣若许衡者数人，寘
于禁密，常以唐虞三代之道启沃宸”“日新其德，实
万世无疆之福也。”至正四年，召为刑部员外郎，转御
史台都事。五年，改中书左司都事，出为江东道肃政
廉访司副使，上官一日，辞归。六年，授平江路总管，不
拜。八年，复召为右司员外郎。九年，升郎中。寻迁广东
道肃政廉访使，未行，还为郎中，迁福建道肃政廉访
使。中道召还，参议中书省事，兼经筵官。十一年，拜治
书侍御史，升中书参知政事，同知经筵事。十三年，升
左丞，兼大司农卿。皇太子立詹事院，驿召为副詹事。
每直端本堂，则进“正心诚意之说，亲君子远小人之
道”，皇太子嘉纳焉。十七年，除大司农。明年升右丞。自
左曹登政府，多所建白。罢福建、山东食盐，浙东、西长
生牛租，濒海被灾围田税；民皆德之。晚岁病瘠，数谒
告；病益侵，遂卒。自号“约斋。”有诗文、奏议凡若干卷，藏
于家。

《金史》：